### Van der *Actitude,* welstandt, ende weldoen eens Beelts.

### Het vierde Capittel.

**1** Den Hemel, als wesende mildt en jonstich,

Heeft d'Edel Natuer' oock willen by voegen,

Beneffens meer gaven met haer inwonstich,

De deucht der schoonheyt, welstandich en constich,

D'ooghe ghevend' een volcomen benoeghen:

maer als wy oorspronck en middel doorploeghen,

Soo vinden wy omstandighe waerommen,

Dat Natueren schoonheyt schoon is volcommen.

Natuere is schoon, om verscheyden deuchden oft gaven die sy heeft.

**2** Dits ooghenschijnich wel aen veel manieren

Der Natuerlijcke dinghen t'onderscheyden,

Dat schoonheyt vermindert wordt met oncieren,

naer datter omstandicheden faelgieren,

Het welck ons sal tot ons propoost inleyden,

Hoe dat wy Schilders, met neerstich arbeyden,

Somtijts een Beeldt niet en connen ghemaken,

Dat ons vernoecht, niet wetende d'oorsaken.

Schoonheyt is minder, wa*n*neer eenighe omstandighe deelen haer ontbreken.

Eenige jonghe Schilders maken somtijts ee*n* Beeldt dat hun mishaeght, niet wetende waer het schort, daerom dit navolghende onderwijs.

**3** Al ist oock dat ons ommetrecken teghen

Malcander wijckende ghenoech uyt springhen,

Soo faelter somtijts een roerlijck beweghen

Aen d'*Actitude,* of t'Beeldt is gheneghen

Tot vallen, oft t'heeft eenen sonderlinghen

Onwelstandighen aerdt, om dese dinghen

Die soo abuyselijck zijn, voorts t'ontvlieden,

Dient hier van wel onderwijs te gheschieden.

**4** Dus laet ons nu dan ordentelijck setten,

Onder ghevoeghlijcke omstandicheden,

Ghewisse regulen en vaste Wetten,

Die door veel deelen waernemich opletten

Ons de Natuer heeft vercondicht met reden,

Op dat wy onwetende niet en treden

In eenich stelsel der postueren, buyten

Ghewisse maten, rechten en statuyten.

Natuere leert en stelt self goede wette*n*.

**5** Om een staende Beeldt te planten, wy moghen

Een rechte liny, als op loot ghewichte,

Van boven nederwaert brenghen ghetoghen,

Dese sal zijn als de Pese des Boghen,

Teghen t'uytswancken des *Corpus* ghestichte,

En sal uyt den keel-put af dalen dichte,

Tusschen den last-draghenden voets aenclauwen,

Soo moghen wy vast een staende Beeldt bauwen.

Hoe men een Beeldt sal planten.

**6** Want siet, den Mensch end' een Colomne stamen

Worden in standt en stellinghe gheleken,

En t'hooft als het swaerste let des Lichamen

Met t'lijf ondersteunt zijnde, moet betamen

Den voet voor *Basis* daer onder ghesteken,

En dan op welcken den last comt ghestreken,

Die draeght het hooft, soo recht, datmen in't dalen

Een loot-streke tusschen beyden mocht halen.

Een Mensch by der Colomne gheleken.

**7** Dees perpendiculaer linie loodich,

Oft hanghende streke, die ick notere,

En acht ick juyste niet ghetrocken noodich,

Om in het teyckenen niet te vallen bloodich,

Maer datmens' in den sin imaginere,

En vastelijcken wel considerere,

Dat den keel-put com, als gheloodde draden,

Recht midden den voet, die t'Lijf heeft gheladen.

**8** Want t'hooft mach wel naer d'een schouder oft d'ander

Vallen oft buygen, maer dat past somtijde,

Doch hooft en Lijf contrarie malcander

Moeten helden oft om spreken verstander,

Is de meyninghe, datmen neerstich mijde,

Dat t'hooft niet en hangh op de selve sijde,

Daer henen men t'Lijf laet hanghen oft buyghen,

Of het werck sal ons onverstandt betuyghen.

Dat het hooft niet soude hanghen daer het Lijf hene*n* buyght oft hangt.

1. Den ledighen voet t'samen metten beene

Mach voorwaerts uyt spelen, om een versoeten,

Maer daer is een Natuerlijck dingh ghemeene

Noch acht te nemen, en dat niet alleene

Aen den Mensch, maer aen Dieren met vier voeten,

Hoe t'recht voor-been en t'achter slincke moeten

T'samen heffen, stappen, en dalen neder,

En oock d'ander twee van ghelijcke weder.

Hoe een Beeldt sal roeren.

**10** Sulcke roerend' acty, loopend' oft gaende,

Sietmen den Mensche natuerlijck vertoonen,

Soo wel werckend' als in postuere staende,

In onsen dinghen dit wel gade slaende,

Soo in Kinders, Mannen, als Vrouw persoonen,

Sal onsen arbeydt welstandich becroonen,

Op een sijd' eens Beeldts wy niet en behooren

Arem en been uyt te doen steken vooren.

Een gemeen actie in Menschen en Dieren, in gae*n* oft voort stappe*n*.

**11** Maer dat wy een wisselinghe ghedincken,

Den rechten arem voor uyt comen laten,

En t'rechter been achter doen henen sincken,

T'slincke been voor uyt, daer teghen den slincken

Arem achter wech laten gaen by maten,

Altijt cruyswijs, t'zy of de Beelden saten,

Oft stonden, soo sal haer de troenge weynden

naer den arem, die men voor uyt sal seynden.

Van een cruyswijse actie te ghebruycken,

waer van d'oude en nieuwen tijts Meesters ons voorbeeldt hebben ghegheven.

**12** Sulck' *Actitude* hebben laten blijcken

Raphael d'Vrbin, Machael Angel mede,

In hun constighe wercken, van ghelijcken

Is dit oock te speuren in den Antijcken,

Aen diversche Beelden, constich van snede,

En te *Florence* in die schoone Stede

Is sulcken aerdt oock bysonder te mercken,

Aen *Bolongen* wel gheschulpeerde wercken.

**13** Natuerlijck sietmen in staende postueren,

T'hooft ghemeynelijcken ghekeert te wesen

Soo den voet gherecht is, noch salmen spueren,

Dat t'Lijf hem altijt wil schicken en rueren

nae t'weynden des hoofts, als steunsel van desen:

maer dit wordt in de stellinghe ghepresen

Werckelijcker, nae *Actitudens* orden,

t'Hooft elders als t'Lichaem gheweynt te worden.

Van t'hooft te weynden anders als t'lichaem.

**14** Oft tammighen onaerdt wil ons ontpaeyen,

Dus moetmen op veelderley wijse pooghen

Ter beste welstandicheyt t'hooft te draeyen,

Want sulcx can gantsch bederven oft verfraeyen

Den aerdt eens Beeldts, in verstandighen ooghen:

Doch gheen omdraeyen is wel te ghedooghen

Aen gheestlijcke Beelden, die men op't beste

Soeckt te maken devotich en modeste.

Geestelijcke Beelden hoeven niet veel omdraeyen des hoofts.

**15** Sghelijcx salmen altijt niet zijn ghebonden

Aen onse voor-verhaelde *Actitude*

Maer, ghelijck het noodich sal zijn bevonden,

Hier in veranderen t'sommigher stonden:

Want *Orpheus* zijn Harp, soet van gheluyde,

Wel heeft verandert, en met snaren ruyde

Speeld', hoe dat de Reusen al bleven t'onder,

Verslaghen van den vreeselijcken donder.

Men sal allesins naer welstant trachte*n,* ende somtijts wat veranderen.

**16** Weder werdt zijn spel veel soeter beseven

Op een ander tijdt, doen hy heeft ghesonghen

Van jonghe Meyskens, de welcke ghedreven

Door sotte liefde, zijn comen in sneven:

In dese Fabel, siet, zijn wy ghespronghen,

Om toonen, datmen somtijts is ghedwonghen

(nae den aerdt of het werck in onse dinghen)

Te ghebruycken sulcke veranderinghen.

**17** Ghelijck wanneer men maeckt bootsen oft standen,.

Die met stocken steken oft seelen trecken,

Eensijdich moeten uyt voeten en handen,

Met aermen en beenen die t'samen spanden,

Oft steylden, soo t'werck de leden doet strecken:

Maer sonderlingh salmen mijden, te decken

Met armen t'naeckt Corpus, op dat het immer

(Ist moghelijck) vry zy van alle limmer.

Van werckende bootsen, den leden te schicken nae hun actien.

Va*n* t'lichaem zijn schoonheyt niet te bedecken,

dat het nergens belet zy aen omtreck oft anders

**18** Dus moghen wy noch meer (naer onsen weten)

Eens Beeldts onwelstandicheden hier nommen,

Ghelijck wanneer een bootse is gheseten

Met de voeten ter sijden uyt ghesmeten,

En de knyen inwaert nae malcander crommen,

Wort niet ghepresen, maer t'sal beter commen,

De knyen van een uytwaert te laten schieten,

En d'hielen inwaert, om welstants ghenieten.

Hoe de knien eens sittenden oft liggenden Beelts crommen moeten, oft niet.

**19** Doch te maken de voeten van een Vrouwe

Al te wijt van een ghestaen oft gheleghen,

Sonderlinghe staend', is ghedaen ontrouwe

Teghen den welstandt, vereysschende nauwe

De voeten by een, van eerbaerheyts weghen:

Dan moet men oock mijden somwijlen, teghen

Welstandt trongen oft soo yet te vercorten,

Want sulcx te veel doet cleyn gracy uytstorten.

Hoe een Vrouw beelts beenen ende voeten gestelt moete*n* wesen.

Te veel vercortinge niet prijselijck.

**20** Veel vermaerde Schilders noch (als den mancken)

In eenen merckelijcken onwegh dwalen,

Dat is (soo sy't my niet qualijck en dancken)

De selve schouder, welcks heup sy uytswancken,

Datse die de hooghst op schorten en halen,

Daer sy altijt leegher behoort te dalen,

Waer de heup uyt swanckt: want den aerdt is ditte

Der Consten, t'zy of t'Beeldt stae, ligg' oft sitte.

Daer t'beelts heupe uyt swanckt, moet de schouder leeghst zijn.

**21** Noch isser oock een onverstandich teycken,

Als men den arem van de laeghste schouder,

Daer de boots' uytswanckt, om hooghe doet reycken, Ten wil tot welstandt niet wel schoone bleycken,

Al worde t'ghebruyck hier van tweemael ouder,

Dus naer den rechten aerdt, liever men souder

Die van de hoochste schouder toe ghebruycken,

Om eenen oncierlijcken standt t'ontduycken.

Desghelijcx den arme, die om hoogh reyckt, moet wesen die op d'ander sijde van het swancken.

**22** Noch verder, om allen welstandt verstercken,

Isser oock een stuck weerdich te betreffen,

Voor cloecke sinnen, die op alles mercken,

Te weten siet, Beelden die niet en wercken,

Sullen niet ghelijck t'samen opheffen

Beyde handen oft armen, te beseffen

Is wel dat veranderingh can verblijden,

Oock salment aen beenen en voeten mijden.

Datmen beyde armen oft beyde beenen niet sal laten gelijcke actie doen, te*n* waer het Beeldt yet moest soo wercken.

**23** Het schijnt oock dat eenighe niet ghestillen

En connen haren gheest, als sy yet maken,

Latende (met verlof) borsten en billen

T'samen ghelijck sien, het schijnt sulcke willen

Met den Camerspeelders in't perck gheraken,

Die derghelijck onnatuerlijcke saken,

Springhen en beutelen, voor Conste achten,

maer Schilders moeten hun daer vooren wachten.

Men sal niet te seer wildt zijn, in een Beeldt onmatelijck te draeyen.

**24** Iae van slecht volck worden wel wedersproken

Die hun werck daer mede vercieren wanen,

Oft soo onmoghelijcke dinghen coken,

Verwronghen, verdraeyt, de leden ghebroken,

Oft *stropiato,* nae d'Italianen,

Hier van zijn meer specien te vermanen,

Als handt aen arem verdraeyt en bedwonghen,

En den voet contrary den knye ghewronghen.

Datmen een Beeldts leden niette seer verwringhen sal.

1. Dus moet men houden matelijcke ganghen,

In wenden en buyghen, volghende t'leven,

Als een opsiende troenge door verstranghen,

T'hooft achter over niet te laten hanghen

Hoogher, dan dat de ooghen staen verheven

Recht op ten Hemelwaert, noch daer beneven

Sal niet neder t'bockens mate betamen,

Dan dat schouders ende navel versamen.

Hoe verre men t'Beeldt sal doen reycken, bocken, en draeyen.

**26** T'hooft en salmen oock niet omdraeyen wyder,

Dan den kin recht over d'ocksel verschoven,

maer armen en beenen die zijn wat vryder,

Doch salmen waernemen, hoe dat een yder

Handt hoogher te heffen niet is te loven,

Dan dat den elleboghe come boven

D'ocksel, desen en derghelijcken Reghel

Bevesticht Natuere met vasten zeghel.

**27** Den Mensch oock opheffend' eenich ghewichte,

Soo ons d'ervarentheyt leert alle daghe,

Den eenen voet voor uyt stelt hy seer lichte,

Tot oondersteuninghe van ‘t Lijfs ghestichte,

Op dat soo het been als een schoore draghe:

Want den Mensche schickt hem, dat in de waghe

Zijn leden blijven in stuypen en buyghen,

Ghelijck als eenighe Gheleerde tuyghen.

Van een dragende Beeldt.

**28** Daer een schouder draeght, op de selve sijde

En heeft oock het been om spelen geen stacy,

maer dat het stijfstandich t'last op hem lijde:

Noch is oock toe te sien, dat niet en schrijde

Ons staende Beeldt buyten Natuer en gracy,

Dats, als voet van voet meer dan voet heeft spacy:

maer weet, dat d'Antijcken achten wel staende,

Standen ghelijck als stappend' ende gaende.

Van een gaende actie, ende staende posture.

**29** Met een schoon en gracelijcke maniere

Swanckende weynich, oft schier niet met allen,

Doch bewijsen sy voor alle Const-giere

Een soete roerend' acty goedertiere,

Die een yeghelijcken wel moet bevallen:

Nu gheschiedet somtijts, dat op de ballen

Van den plant, oft op de teenen der voeten,

De hoochreyckende bootsen rusten moeten.

**30** Ghelijck als dertel *Nimphe* Vrouw persoonen

Danssende, springhende som van der eerden

Met beyde beenen, ander op de toonen,

Dit wel te treffen mach ons werck verschoonen: En soo wy eenich Exempel begheerden, *Canachus* hier voortijts constich in weerden, Was (alsoo ons *Plinius* is ontknoper)

Een *Statuarius* in steen en coper.

Van aerdige actien, in dansen, springen, ende dierghelijcke.

**31** Eenen Hert, het zy coperen oft steenen,

Had hy ghedaen, tot een wonder verwecken,

Staende soo constich en los op de beenen,

Datmen onder al de vier voeten eenen

Draet schier door henen hadde moghen trecken,

Van achter scheen hy hem licht op te strecken

Op zijn teenen, tot eenen sprongh met lusten,

Van vooren scheen hy op zijn hielen rusten.

Exempel van eenen coperen Hert.

**32** In werckende bootsen salmen met scherpen

Natuer opmercken, de leden doen slaven,

T'zy handen, vinghers, op Luyten oft Herpen,

Spelen, schieten, oft met eenich dingh werpen, Houwen, slepen, draghen, spitten oft graven:

Dat oock alle de leden mede draven,

Aen loopende bootsen, voorts met een roeren,

All' actien constelijcken uyt voeren.

De leden eens Beeldts te doen wercken, in spelen, schieten, werpen, oft anders, nae der Const.

**33** Dat constich werck van *Demon* van *Athenen*

Moghen wy hier tot een Exempel voeghen,

Van twee *Hoplitis* Soldaten, die schenen

D'een te sweeten, d'ander (werpende henen

Zijn wapen) vermoeyt te hijghen en swoeghen,

Hier in hadde t'volck wonder groot benoeghen,

Want daer en was t'zijnen tijde geen Schilder,

Die d'affecten socht uyt te beelden milder.

Exempel van loopende actie, oft een vermoeyt beeldtdeleteLustich behendich sullen oock verschijnen

Alle roeringhen van leden oft letten

Der *Nimphen,* Goddinnen en Concubijnen,

Ghelijck *Ariosto* beschrijft *Alcinen,*

Die niet eenen voetstap en ginck versetten,

Het en waren al stricken ende netten

Der Liefden, om in te vanghen Roggieren,

Met een gracelijck en aerdigh bestieren.

Van de gracelijcheyt waer te nemen.

**35** Noch is dit een van der *Picturae* deuchden,

Bootsen nae den ouderdom t'onderscheyden,

Alvooren der jongh' eenvuldighe jeuchden

Ghestalten te maken gheneycht tot vreuchden,

Derrel en simpel in al haer beleyden,

Oock Vrouwen, als onghewoone t'arbeyden,

Haer postueren en zijn niet seer te prijsen,

Als sy een Mannelijck ghewelt bewijsen.

Van yeder Beeldt gestalt te geven, naer den aert oft ouderdom.

**36** Noch moeten wy over *Plinius* drempel,

Om zedicheyt ons Vroukens in te planten,

En halen hier voort een seer oudt Exempel

Wt eenen Antijcken vervallen Tempel,

Daer men noch in sach, niet om verplaysanten,

Gheschildert *Helena* by *Athalanten,*

maer in *Athalanta* bleeck, met vertsaeghden

Blooten cuysschen wesen, t'ghestalt der maeghden.

Va*n* sommigh Beeldt eerbaer en zedich wesen te gheven, Exempelen.

**37** *Zeuxis* Schilder, in Consten seer besnedich,

Zijn *Penelope* dient oock t'onser lesse,

Want in dit Beeldt had hy vergaert bestedich

Te samen all' eerlijcke gesten zedich,

Die daer zijn betamelijck een Princesse:

Oock *Castiglion* wil zijn Vrouw Noblesse

Niet toelaten Manlijcke wercken crachtich,

Dan Vrouwlijck', en noch met een wesen sachtich.

Il Cortegiano, lib. 3. fol. 121.

**38** Ons maeghden en Vrouwen met zedich wesen

Laet dan vercieren, om welstandts verstercken,

Al heeft *Zeuxis Homerum* (soo wy lesen)

Elders al te vele ghelooft in desen,

Dat hy in Wijfs beelden heeft laten mercken

Oock ernstighe, herde, en grove wercken,

Al welcke dinghen sullen den volwassen

Ionghelinghen, oft *Amasones* passen.

Vrouwen standen en actien soet en zedich.

**39** Sonderlinghe stercke ghestelde Mannen

Sullen doen gheweldigh' acten en standen:

deletemaer Ionckheyt, die swaermoedicheyt wil bannen,

Moet wesen wacker met leden ondeletepannen,

Gants vry en los, nu de stellinghe van den

Oude Mannen, die sullen metten handen

Yet vattend' hun swacke lijf onderhouden,

Met vermoeyde beenen gheneyght om vouden.

Standen en actien nae de macht der Beelden.

**40** Summa, nae Persoons crachten en ghemoeden

Sullen dan alle bootsen zijn bevonden,

Oock nae hun doen, als wel is te bevroeden:

Want hem een vecht-boots al anders sal spoeden,

In stellingh en acty woester ontbonden,

Dan een Philosophe, die diepe gronden

Schijnt te bedisputeren aen zijn gesten,

Dit moetmen al onderscheyden ten besten.

Onderscheyt der actien, nae gemoeden oft staten der Me*n*schen.

**41** Desen sal schijnen, met vingher op vingher

Sijn Argumenten te beduyden vlijtich:

Nu zijnder veel dinghen, oock niet gheringher

Const wel uyt te Beelden, ghelijck een Singher,

Of t'onderscheyden een lachend' oft crijtich,

Verschrickt, swaermoedich, hooveerdich, en spijtich,

maer van dees en derghelijcke subjecten,

Vindt ghy in d'uytbeeldinghe der Affecten.

Dese onderwijsinge reyct tot den Affecte*n,* daer machmen breeder lesen.

Eynde der *Actitude*.